**FORMAČNO – ANIMAČNÉ STRETNUTIE jún 2020**

**Voľby do PR ASC 2021 – ďaleko aj blízko.**

Je jún 2020 a mohlo by sa zdať, že zamyslieť sa v tomto čase nad tým, čo bude o 9 mesiacov, je predčasné. Je však viacero dobrých dôvodov, prečo urobiť opak. Voľby do PR ASC by sa mali uskutočniť 20. 2. 2021. Zámerne som použil podmieňovací spôsob, pretože aj udalosti v tomto roku nám ukazujú, že naozaj nič nie je isté. Isté je však to, že najbližšie voľby sa uskutočnia novým spôsobom, ktorý schválil Provinciálny kongres ASC vo februári 2018. Dovolím si zacitovať Dôvodovú správu, ktorú predložila pracovná komisia zriadená k zmene pravidiel volieb na spomínanom PK ASC v roku 2018 :

*„Provinciálna rada ASC počas volebného obdobia 2015-2018 nadviazala na diskusiu PR z predchádzajúceho volebného obdobia a v priebehu niekoľkých rokovaní počas funkčného obdobia sa zaoberala myšlienkou úpravy Pravidiel volieb provinciálnej rady Združenia saleziánov spolupracovníkov na Slovensku. Ako kľúčové dôvody úprav definovala Provinciálna rada potrebu rovnomerného zastúpenia členov PR za jednotlivé oblasti Slovenska so zámerom využitia potenciálu a darov potrebných pre budovanie spoločenstva ASC na Slovensku, ktoré sú špecifické pre jednotlivé regióny. Po predchádzajúcej diskusii na rokovaniach PR ako aj rokovaní príslušnej pracovnej komisie bol vybratý variant rozdelenia provincie ASC na tri regióny: Západ, Stred a Východ. Podľa tohto princípu bude vytvorená kandidátka pre voľby do PR v zastúpení 4:2:4 (Západ, Stred, Východ) určeného podľa súčasného zastúpenia počtu členov Združenia v definovaných regiónoch.“*

Najdôležitejšia časť tejto dôvodovej správy je asi časť, kde sa hovorí o „zámere využitia potenciálu a darov potrebných pre budovanie spoločenstva ASC na Slovensku, ktoré sú špecifické pre jednotlivé regióny.“ V tejto chvíli sa snažím, predstaviť si tých vyše 1100 členov, z mnohých kútov Slovenska (aj mimo Slovenska), združených do 29 stredísk, so svojím potenciálom a darmi, ktorými sa snažia pokračovať v odkaze don Bosca. Z týchto členov sa každé 3 roky nájde 10 ľudí, ktorí príjmu voľbu do PR. Asi najčastejšia prvá odpoveď člena PR ( či už bývalého alebo aktuálneho ) na otázku, čo sa vlastne robí v tej PR je, že je to služba. Priznám sa, neviem úplne presne posúdiť, ako konkrétne vyzerala služba v predchádzajúcich PRadách, ale počas posledných 2 trojročí vnímam snahu PR vytvárať čas na to, aby sa mohla viac zamýšľať aj nad istým ideovým smerovaním Združenia. Veľa času totiž zaberá členom rady technické zabezpečenie Združenia t. j. organizácia podujatí, formačných aktivít, duchovných cvičení, práca s ašpirantami, ekonomika atď. Je však veľmi dôležité hľadať cesty a spôsoby ako a kde posunúť Združenie, či už všeobecne alebo v rámci úsekov, ktoré má každý člen na starosti. A zmena spôsobu volieb je príspevkom do čo najlepšieho fungovania samotnej PR.

Mojou snahou tejto FA témy je, aby sme sa spoločne zamysleli nad zodpovednosťou, ktorú všetci máme aj pri voľbách PR. Keďže spôsob volieb zdôrazňuje aj regionálny princíp, možno by bolo dobré pouvažovať:

 -- ako funguje naša komunikácia s inými strediskami v rámci regiónu, či už na úrovni miestnych rád alebo aj členov.

-- ako hľadať cesty ako zbližovať naše strediská.

V nasledujúcej časti Vám ponúkam prehľad toho ako časovo aj prakticky budú prebiehať voľby do PR do momentu PK ASC vo februári 2021. Upozorňujem, že uvedené termíny sú zatiaľ orientačné a budú sa ešte upravovať. V septembri tohto roku sa uskutočnia online formou stretnutia s koordinátormi MR, kde budeme podrobnejšie informovať o priebehu volieb. (Rozsah a formu toho ako podať ostatným nasledujúce informácie nechávam na toho, kto vedie stretko)

1. **Do 20. 10. 2020** : zvolí **PR** minimálne trojčlennú volebnú komisiu, ktorá voľby organizuje, riadi a vyhodnocuje. Tvoria ju:
* predseda volebnej komisie, doterajší provinciálny koordinátor
* zapisovateľ, ktorého úlohou je presne zapísať priebeh prípravného procesu volieb, ako aj všetky úkony samotnej voľby
* provinciálny delegát

2. **Do 20. 11. 2020 : Provinciálny koordinátor** vyzve všetkých členov ASC, aby predložili návrhy kandidátov do PR ASC. Súčasne s výzvou zašle:

a) dátum dňa konania volieb;

b) aktuálne platné Pravidlá volieb PR ASC;

c) mená členov volebnej komisie;

d) kontaktnú osobu spomedzi členov volebnej komisie, ktorej

 budú miestni koordinátori zasielať návrhy kandidátov;

e) konečný termín zaslania návrhov kandidátov;

f) mená spolupracovníkov, ktorí nemôžu byť zvolení ( Monika Kotulová, Katka Albertyová, Peťo Soroka)

3. **Do 13. 12. 2020 : Miestny koordinátor** vyzve všetkých spolupracovníkov strediska a miestneho delegáta/-ku (ďalej len „delegát“) predložiť návrhy kandidátov. Je potrebné uviesť meno, priezvisko, v prípade potreby rozlíšenie „mladší“, „starší“, prípadne iný jasný rozlišovací znak a stredisko.

Každý salezián spolupracovník a každý miestny delegát/-ka a provinciálny delegát a provinciálna delegátka môže navrhnúť **maximálne troch kandidátov** do provinciálnej rady. Maximálne jeden z nich môže byť z ktoréhokoľvek strediska na Slovensku, ostatní z vlastného regiónu.

Provinciálny delegát a delegátka, ak nie je členom žiadnej miestnej rady, môže dať hlas maximálne trom členom ASC z ktoréhokoľvek strediska na Slovensku.

**Miestny koordinátor** potom pošle zoznam v poradi podľa počtu získaných hlasov

4. **Po 13. 12. 2020** **Volebná komisia** po obdržaní návrhov kandidátov zo všetkých stredísk spočíta hlasy a vytvorí zoznam kandidátov v poradí podľa počtu získaných hlasov, počnúc najvyšším za každý región osobitne. Počet členov na kandidátke za jednotlivé regióny je v pomere 4:2:4 (12:6:12)(Západ : Stred : Východ)

**Poverený člen volebnej komisie** osloví navrhnutých kandidátov, či prijímajú kandidatúru na člena PR.

Z tých spolupracovníkov, ktorí návrh prijmú, **zostaví volebná komisia** kandidačnú listinu. Kandidáti na kandidačnej listine sú v abecednom poradí podľa priezviska. Maximálny počet kandidátov je 30.

5. **Do 23. 1. 2021: Provinciálny koordinátor** zvolá (email) členov PR a členov miestnych rád k voľbám 4 týždne pred dňom konania volieb. Pozvanie musí zaslať každému členovi miestnej a provinciálnej rady. Súčasťou pozvánky je aj kandidačná listina. Životopisy kandidátov sa sprístupnia členom PR a členom miestnych rád elektronickým spôsobom. **Provinciálny koordinátor** 4 týždne pred dňom konania volieb pozve (email) k voľbám aj všetkých kandidátov do novej PR.

Otázky na zamyslenie:

1. Ak je súčasťou nášho stretka bývalý alebo aktuálny člen PR, vyzvime ho, aby sa podelil, ako prežíva(l) službu v PR. V prípade, že nemáme takúto možnosť, skúsme niekoho pozvať, ak je to možné.

2. Aké vzťahy má naše stredisko s okolitými strediskami ?

3. Bol by som ochotný prijať službu v PR?

4. Čo mi bráni, aby som takúto službu prijal?